Katainen halutaan presidenttikisaan 

SANNA UKKOLA

Jos ei kerran Sauli Niinistö lähde kokoomuksen seuraavaksi presidenttiehdokkaaksi, niin kuka sitten? 

Vastaus saattaa löytyä yllättävänkin läheltä. 

Juuri siltä suunnalta, josta viikonloppuna Niinistön puheita voimakkaasti torpattiin. 

IS:n haastattelemat kokoomusvaikuttajat pitävät puolueen puheenjohtajaa Jyrki Kataista hyvänä presidenttiehdokkaana 2012 presidentinvaalehin. Moni tosin toivoo edelleen, että Sauli Niinistö lähtisi mukaan kilpaan. 

Myös ulkoministeri Alexander Stubbin nimi mainittiin kokoomuksen mahdollisena ehdokkaana. 

Presidentin vallan riisumista valmistelleen työryhmän vetäjät pitävät Kataista hyvänä vaihtoehtona presidentinvaaleihin. Uudistusta vetänyt ex-puheenjohtaja Ilkka Suominen ei jää suremaan Niinistön perään, jos tämä ei lähde ehdolle. – Ei sota yhtä miestä kaipaa, Suominen viittaa Niinistöön. 

Myös toinen uudistusta vetänyt vaikuttaja, perustuslakivaliokunnan puheenjohtaja Kimmo Sasi pitää Kataista kelpo ehdokkaana puolueelle. Sasi mainitsee myös ulkoministeri Stubbin. 

Sasi toivoisi kuitenkin, että Niinistö lähtisi mukaan kilpaan, sillä "hän on kokoomuksen paras ehdokas". – Kokoomuksessa on paljon hyviä nimiä, mutta mieleen tulevat lähinnä nuoret leijonat Katainen ja Stubb. 

Sasin mielestä Katainen olisi Stubbia parempi ehdokas, koska tällä on enemmän kokemusta kotimaan asioista. 

Suomesta, Suomelle 

Myös europarlamentaarikko Piia-Noora Kauppi mainitsee Kataisen kokoomuksen mahdollisena ehdokkaana. Kauppi kertoo ihailleensa puoluekokouksessa Kataisen linjapuhetta. – Juttelin puoluekokouksessa erään erittäin kokeneen kokoomusvaikuttajan kanssa, joka sanoi Jyrkin puheenvuoron jälkeen, että tuossa on seuraava kokoomuslainen presidentti. Kirjoitin tämän myös päiväkirjaani. 

Kauppi ei kuitenkaan halua spekuloida mahdollisella aikataululla. – Jyrki puhuu tulevaisuuden Suomelle, tulevaisuuden Suomesta. Hän on suurten ikäluokkien jälkeisen Suomen johtaja, Kauppi toteaa. 

Kauppi huomauttaa, että perustuslain uudistumista ja presidentin valtaoikeuksien karsimista ei pidä yhdistää henkilökysymyksiin. – Missään nimessä asialla ei ole tekemistä sen kanssa, onko Niinistö meidän ehdokkaamme vai ei. Kokoomuksen kanta asiaan ei riipu mitenkään henkilöstä. 

IS ei tavoittanut maanantaina Kataista ja Stubbia kommentoimaan asiaa. Ei sota yhtä miestä kaipaa. Ilkka Suominen Sauli Niinistöstä 

